Formaður verndarfélags Svartár í Bárðardal telur miklar líkur á því að Svartárvirkjun verði slegin af, nú þegar Skipulagsstofnuun hefur lagst gegn virkjuninni í áliti sínu. Erfitt verði fyrir sveitarstjórn Þingeyjarsveitar að réttlæta framkvæmdaleyfi með álit stofnunarinnar í höndunum.
Umhverfisáhrif af Svartárvirkjun verða verulega neikvæð, segir í áliti Skipulagsstofnunar um mat á umhverfisáhrifum virkjunarinnar, og mikil röskun yrði þar á náttúruverðmætum. Verndarfélag Svartár hefur frá upphafi barist gegn virkjun árinnar og Jón Aðalsteinn Þorgeirsson, formaður félagsins, tekur undir álit Skipulagsstofnunar.
Fyrirhuguð virkjun er í Þingeyjarsveit og sveitarstjórn beið með breytingu á aðalskipulagi á meðan Skipulagsstofnun mat umhverfisáhrif virkjunarinnar. Stofnunin telur tilefni til að endurskoða áform um að Svartárvirkjun verði sett í aðalskipulag. Arnór Benónýsson, oddviti Þingeyjarsveitar, vill ekki tjá sig um álit Skipulagsstofnunar fyrr en sveitarstjórn hefur tekið það fyrir á fundi sem áformaður er 14. janúar.
Það verður erfitt fyrir sveitarstjórn Þingeyjarsveitar að réttlæta framkvæmdaleyfi fyrir Svartárvirkjun, að mati formanns verndarfélags Svartár, nú þegar Skipulagfsstofnun hefur lagst gegn virkjuninni.